
Another lad is on that other syde.
And som tyme doth hem Theseus to reste,
Hem to refreissche, and drinken if hem leste.
Ful ofte a-day han thise Thebanes two
Togidre y-met, and wrought his felawe woo ;
Unhorsed hath ech other of hem tweye.
Ther nas no tygre in the vale of Galgopheye,
Whan that hire whelpe is stole, whan it is lite,
So cruel on the hunte, as is Arcite
For jelous herte upon this Palamoun:
Ne in Belmarye ther nis so fel lyoun,
That hunted is, or for his hunger wood,
Ne of his preye desireth so the blood.
As Palamon to slen his foo Arcite.
The jelous strokes on here helmes byte \
Out renneth blood on bothe here sides reecle.
Som tyme an ende ther is of every dede ;
For er the sonne unto the reste wente,
The stronge kyng Emetreus gan hente
This Palamon, as he faught with Arcite,
And made his swerd depe in his flessch to byte;
And by the force of twenti is he take
Unyolden, and i-drawe unto the stake.
And in the rescous of this Palamon
The stronge kyng Ligurge is born adoun ;
And kyng Emetreus for al his strengthe
Is born out of his sadel a swerdes lengthe,
So hitte him Palamon er he were take j
But al for nought, he was brought to the stake-
His hardy herte mighte him helpe nought;
He moste abyde whan that he was caught,
By force, and eek by composicioun.
Who sorweth now but woful Palamoun,
That moot no more gon agayn to fighte ?
And whan that Theseus hadde seen this sighte,
Unto the folk that foughten thus echon
He ciyde, ' Hoo ! no more, for it is ddon !